Forestil dig, at du køber den perfekte julegave til din kæreste. 

Forestil dig, at I skal holde jul i Aarhus og at I selv bor i København og derfor bestiller du gaven hjem til svigermor i Aarhus, hvor I skal holde jul. Du bestiller gaven mandag, 5 dage før jul, og på hjemmesiden garanterer de, at man vil modtage pakken på adressen tirsdag eller onsdag. 

Dette bliver prompte skrevet til svigermor, som holder sig hjemme begge dage.
 
Midt på dagen onsdag, tikker der en sms ind fra PostNord: 
”Vi har forgæves forsøgt at aflevere din pakke, men der var ingen hjemme. Du vil senere modtage en sms om, hvor og hvornår du kan hente din pakke.” 

Du ringer straks til svigermor, der sidder hjemme i sin stue og hækler, som garanterer at der ingen har været og ringe på. 

Forestil dig så, at du går og venter på, at der kommer en sms med afhentningssted og tidspunkt. Der kommer ingen sms onsdag. Eller torsdag. Forestil dig, at du begge dage prøver at ringe til PostNords kundeservice, som intet kan gøre for dig før du modtager denne vigtige sms. 

Forestil dig, at du fredag middag, dagen før jul, ringer til PostNord igen, da du stadig ikke har modtaget nogen sms, men du kan se inde på Track & Trace, at den ligger i Dagli' Brugsen som den skulle. 

Medarbejder i kundeservice kan ikke se hvor pakken er og han kan heller ikke efterlyse den, da den stadig venter på at blive indregistreret. 
Forestil dig, at du forklarer medarbejderen fra PostNord situationen, men at du bare får besked på, at hvis du ikke modtager sms’en i dag, så kan du først hente pakken d. 27 december - hvor du ikke længere er i Aarhus. Og at hvis den skal sendes til København, hvis den engang bliver fundet, så bliver det på din regning. 

Medarbejderen siger til sidst, at man jo altid kan køre hen til posthuset for at høre om pakken er kommet – men det er allerede prøvet dagen forinden, hvor svigermor fik at vide, at hvis den ikke er registreret, så er den ikke hos dem. 

Forestil dig, at du her er godt gal i skralden - ikke nok med at Post Nord ikke overholder at aflevere pakken på adressen, en service som du har betalt ekstra penge for - nu kan de heller ikke fortælle dig, hvor din pakke befinder sig eller gøre noget for at den når at komme frem juleaften eller bagefter sende den til dig uden at ville have flere penge. 

Forestil dig, at du ringer slukøret tilbage til svigermor og forklarer hende situationen. 

Hun vil køre i Dagli' Brugsen senere på aftenen tættere på lukketid, hvor hun håber der ikke er så mange mennesker eller pakker tilbage. Du venter og venter, og kvart i lukketid ringer svigermor endelig - PAKKEN ER FUNDET! Den lå i postens personlige personalerum og var ikke registreret af postmanden da han kom med den, efter at han angiveligt skulle have været på hjemadressen for at aflevere den. 

Det endte med, at kæresten fik sin elskede julegave, som han blev overlykkelig for, men det var da så sandelig ikke med tak og eller nogen hjælp fra PostNord. 

Jeg vil aldrig nogensinde bestille noget fra en hjemmeside, som kun tilbyder afsendelse med PostNord igen. Aldrig vil jeg stå i den situation og mangle en vigtig pakke, og blive opkrævet ekstra penge for at få den leveret på adressen, som aldrig sker, en kundeservice der ikke kan hjælpe eller informere på nogen måde og så endda blive opkrævet endnu flere penge for at få en pakke der er blevet væk før den ankom!